René Skau Björnsson (S), 2004-02-27:
Socialdemokraterne er ligesom Socialistisk Folkeparti interesserede i at forbedre lejernes retsstilling.
Boligudlejningsområdet er kendetegnet ved to parter, der ofte har modsatrettede interesser, og hvor styrkeforholdet sjældent kan siges at være ligeværdigt.
Heldigvis er de fleste udlejere fornuftige mennesker, som overholder loven, men det er ærgerligt, at de få ødelægger det for de mange.
De gode udlejere får et dårligt ry, fordi der er enkelte, som gang på gang ikke lever op til normal etik og anstændighed på lejeområdet, og derfor skal vi for både lejernes og de gode udlejeres skyld sørge for en mere effektiv håndhævelse af lejeloven, end tilfældet er i dag.
Hensigten med det beslutningsforslag, SF her fremsætter, er at sikre, at lejelovens bestemmelser bliver overholdt.
Som det fremgår af bemærkningerne, er de få sanktionsmuligheder, der findes over for udlejere i dag, kun blevet udnyttet i meget få tilfælde - fem gange på 10 år.
Socialdemokraterne ser i lighed med SF denne slaphed som et tegn på, at der er behov for at stramme op for at beskytte lejerne og de gode udlejere, som lider under de enkeltstående, grelle tilfælde.
Det må også være i tråd med den nuværende regerings principper, at det skal have konsekvenser at overtræde landets love - noget for noget, hedder det vist for tiden.
Det skal ikke kunne betale sig for udlejerne at misligholde boligerne eller på anden måde chikanere lejerne ved gentagne gange at blæse på lovens bestemmelser.
Derfor er vi Socialdemokrater positive over for SF's initiativ.
Det er i hvert fald nødvendigt at diskutere, hvordan vi kan forbedre lejernes retsstilling over for udlejerne. Det første punkt i forslaget handler om udlejernes forpligtelse til at inddrage beboerrepræsentationen.
Det kommer nok ikke som en overraskelse, at vi går ind for større beboerdemokrati og mere medindflydelse, også i den private udlejningssektor.
Den del af livskvaliteten, der bestemmes af ens bolig - og det er en stor del - kan forbedres betydeligt ved at åbne mulighed for øget råderet over private lejemål. Med hensyn til udviklingen af beboerdemokrati ser vi gerne, at lejerne får reel beslutningskompetence over for ejerne og kan indgå bindende aftaler med udlejer om niveauet for service, vedligeholdelse og renovation.
Sådan som reglerne er i dag, er vi enige med SF i, at det bør have strengere konsekvenser, hvis en udlejer tilsidesætter de bestemmelser, der allerede findes i loven om inddragelse af beboerrepræsentationen.
Men det skal præciseres i SF's forslag, hvad der menes med gentagne gange: Er det to, fem eller 20 gange, vi taler om?
Vi mener også, der skal ses på de andre punkter i SF's forslag, hvor der henvises til så grelle tilfælde, at det i hvert fald er nødvendigt at indføre en eller anden form for sanktion.
Det kan ikke være rigtigt, at udlejer kan slippe af sted med at ignorere huslejenævnets afgørelser eller misligholde en ejendom så groft, at den er ubeboelig, men det kan måske diskuteres, om fratagelse af retten til at administrere udlejningsejendomme er den rigtige løsning.
Vi skal se på, om der eventuelt er andre sanktioner, der er bedre, og det er noget, vi skal have diskuteret med de berørte parter, så vi kan få en tilbundsgående analyse af, hvordan tingene forholder sig, og hvordan de kan forbedres. Noget skal der i hvert fald gøres, og Socialdemokraterne ser derfor positivt på forslaget.